Грамадзянская паніхіда, нягледзячы на складаныя метэаралагічныя ўмовы, снег, адбылася з 14:00 да 15:00 на Грузаўскіх могілках г. Магілёва, дзе пахаваны вучоны. На невялічкім мітынгу выступілі з успамінамі дырэктар Цэнтра геафізічнага маніторынгу НАНБ, доктар фізіка-матэматычных навук, прафесар МІФІ Аркадзь Аронаў, дацэнты кафедры прыродазнаўства Ігар Шаруха, Уладзімір Хамякоў, Міхась Смаляроў, дацэнт кафедры археалогіі і спецыяльных гістарычных дысцыплін Алесь Агееў, выпускнік геаграфічнага факультэта 1969 г. Сяргей Кандратаў, унук нябожчыка Пятро Лярскі. Пасля наведвання могілак калегі і вучні П. А. Лярскага наведалі мемарыяльны куток у гонар вучонага, партрэтную галерэю выкладчыкаў і кабінет-музей геалогіі і палеанталогіі на факультэце матэматыкі і прыродазнаўства.